ভারত সফরে ছন্দ হাতড়ে বেড়াচ্ছেন নিউজিল্যান্ডের প্রাক্তন অধিনায়ক টেলর। তার ওপর মোহালিতে তৃতীয় ওয়ান ডে-তে বিরাট কোহলির সহজ ক্যাচ ফেলে দিয়ে ম্যাচটাকেই কার্যত বিসর্জন দিয়ে এসেছেন। পাশাপাশি জাতীয় দলের আর এক প্রাক্তন অধিনায়ক ম্যাকালামের বাউন্সারও সামলাতে হচ্ছে তাঁকে।
তাঁর লেখা ‘ডিক্লেয়ার্‌ড’ বইয়ে ম্যাকালাম জানিয়েছেন, টেলর অধিনায়ক থাকাকালীন নিউজিল্যান্ড ড্রেসিংরুমে উদ্বেগ আর অবিশ্বাসের আবহ তৈরি হয়েছিল। ২০১২ সালে টেলরকে সরিয়ে ম্যাকালামের হাতে নিউজিল্যান্ডের নেতৃত্বের ভার তুলে দেওয়া হয়েছিল। যদিও তার আগের বছর ড্যানিয়েল ভেত্তোরির পরিবর্তে অধিনায়ক হয়েছিলেন টেলর-ই। যে পদ্ধতিতে টেলরকে অধিনায়ক নির্বাচিত করা হয়েছিল, তা নিয়েই আপত্তি জানিয়েছেন ম্যাকালাম। বইয়ে লিখেছেন, ‘যেভাবে প্রকাশ্যে একজনের প্রার্থীপদ খারিজ করা হয়েছিল, সেটা আমাদের সম্পর্কের জন্য একেবারেই ভাল ছিল না’।
২০১২ সালে ওয়েস্ট ইন্ডিজ সফরে ওয়ান ডে সিরিজের জন্য বিশ্রাম দেওয়া হয়েছিল ম্যাকালামকে। কিন্তু টেলর চোট পেয়ে ছিটকে যাওয়ায় তাঁকেই নেতৃত্ব দেওয়ার জন্য পাঠানো হয়। যদিও ওয়ান ডে সিরিজে শেষ পর্যন্ত কেন উইলিয়ামসন অধিনায়কত্ব করেন। ম্যাকালাম তাঁর বইয়ে লিখেছেন, ‘হয় আমার অধিনায়ক হওয়ার ব্যাপারে আপত্তি জানিয়েছিল রস, অথবা রাইটকে মত পরিবর্তন করার জন্য বুঝিয়েছিল বা রাইটের সাংগঠনিক বিপত্তির জন্যই এটা হয়েছিল’। আরও লিখেছেন, ‘শুরু থেকেই মাইক হেসনকে নিয়ে সন্দিহান ছিল রস। তাই হেসনের আস্থা অর্জনের চেষ্টা না করে রস মুখ ফিরিয়ে নিয়েছিল। জানি অনেকেই হেসনের নিয়োগকে চক্রান্ত মনে করেছিলেন’। পাশাপাশি তিনি লিখেছেন, ‘সতীর্থদের সঙ্গে প্রায় কোনও কথাই বলত না রস’।